b'\n_START_ARTICLE_\n\xc5\xbdelezov(II) sulfat\n_START_SECTION_\nUporaba\n_START_PARAGRAPH_\n\xc5\xbdelezov sulfat je pomembna industrijska surovina za druge \xc5\xbeelezove spojine. Kot reducent se uporablja predvsem za redukcijo kromatov v cementu.\n_START_SECTION_\nPrehranski dodatek\n_START_PARAGRAPH_\n\xc5\xbdelezov sulfat se poleg drugih \xc5\xbeelezovih spojin dodaja hrani anemi\xc4\x8dnih bolnikov, ki jim primanjkuje \xc5\xbeeleza. V 18. in 19. stoletju so z njim vsevprek nestrokovno zdravili su\xc5\xbenje. Pogost neprijeten stranski u\xc4\x8dinek oralnega u\xc5\xbeivanja \xc5\xbeelezovih spojin je zaprtje.\n_START_SECTION_\nBarvilo\n_START_PARAGRAPH_\n\xc5\xbdelezov sulfat se je uporabljal sa pripravo \xc4\x8drnil, med katerimi je najbolj znano \xc5\xbeelezovo galovo \xc4\x8drnilo, ki se je uporabljalo od srednjega veka do konca 18. stoletja. Uporabljal se je tudi kot reducent pri barvanju volne._NEWLINE_V Angliji so v 18. stoletju razvili dva postopka za direktno barvanje z indigom. Oba postopka sta se uporabljala vse do 19. stoletja. Eden od postopkov, imenovan kitajsko modro, je vklju\xc4\x8deval \xc5\xbeelezov sulfat. Po tem postopku se je netopna oblika indiga odtisnila na tkanino, potem pa se je barvilo v nekaj zaporednih kopelih \xc5\xbeelezovega sulfata reduciralo v vodotopno levko obliko, med dvema zaporednima kopelma pa se je na zraku ponovno oksidiralo v netopno obliko. Postopek je dajal jasne odtise, z njim pa se ni dalo dose\xc4\x8di tako temnih tonov kot pri drugih postopkih._NEWLINE_\xc5\xbdelezov sulfat se uporablja tudi za barvanje betona in nekaterih vrst apnenca in pe\xc5\xa1\xc4\x8denjaka v rumeno rjaste barve. Mizarji in tesarji uporabljajo raztopino \xc5\xbeelezovega sulfata za barvanje javorjevega lesa v srebrnkaste tone.\n_START_SECTION_\nDrugo\n_START_PARAGRAPH_\nV vrtnarstvu in vinogradni\xc5\xa1tvu se uporablja za odpravljanje kloroze, ki je posledica pomanjkanja \xc5\xbeeleza v zemlji._NEWLINE_V drugi polovici 19. stoletja se je uporabljal kot razvijalec v fotografiji na mokrih kolodijskih plo\xc5\xa1\xc4\x8dah._NEWLINE_\xc5\xbdelezov sulfat se v\xc4\x8dasih dodaja v hladilno vodo, ki te\xc4\x8de skozi medeninaste ali bronaste cevi turbinskih kondenzatorjev, tako da se na notranjih stenah cevi tvori korozijsko obstojen za\xc5\xa1\xc4\x8ditni sloj._NEWLINE_V\xc4\x8dasih se je uporabljal tudi za \xc4\x8di\xc5\xa1\xc4\x8denje vode s flokulacijo in za odstranjevanje fosfatov iz komunalnih in industrijskid odplak v \xc4\x8distilnih napravah, s \xc4\x8demer se prepre\xc4\x8di cvetenje povr\xc5\xa1inskih voda. V\xc4\x8dasih se je kot vodna raztopina ali kot komponenta vodotopnih za\xc5\xa1\xc4\x8ditnih premazov uporabljal tudi za zunanjo za\xc5\xa1\xc4\x8dito lesenih zgradb.'